
IEKŠĒJIE NOTEIKUMI
Liepājā

IZGLĪTOJAMO IEKŠĒJĀS KĀRTĪBAS NOTEIKUMI
Izdoti saskaņā ar Valsts pārvaldes iekārtas likuma 72. panta pirmās daļas 2. punktu, Izglītības likuma 36. panta sesto daļu, 54., 55., 57. un 58. pantu, Ministru kabineta 2023. gada 22. augusta noteikumu Nr. 474 “Kārtība, kādā nodrošināma izglītojamo profilaktiskā veselības aprūpe, pirmā palīdzība un drošība izglītības iestādēs un to organizētajos pasākumos” 9.4. apakšpunktu un 15.–19. punktu, Bērnu tiesību aizsardzības likuma 70. un 73. pantu, kā arī Liepājas Karostas mūzikas skolas nolikuma 36. un 37. punktu.
I. Vispārīgie jautājumi
1. Šie noteikumi nosaka Liepājas Karostas mūzikas skolas (turpmāk – Skola) izglītojamo uzvedības, savstarpējās cieņas, drošības, mācību procesa un Skolas vides izmantošanas pamatprasības Skolā, tās teritorijā un Skolas organizētajos vai atbalstītajos pasākumos.
2. Noteikumu mērķis ir nodrošināt drošu, cieņpilnu, atbalstošu un profesionālās ievirzes mūzikas izglītības procesam atbilstošu vidi, kurā tiek ievērotas bērna labākās intereses, izglītojamo tiesības un pienākumi.
3. Noteikumi ir saistoši visiem Skolas izglītojamajiem. Ciktāl tas attiecas uz sadarbību ar Skolu un uzturēšanos Skolas teritorijā vai pasākumos, noteikumi ievērojami arī izglītojamo likumiskajiem pārstāvjiem.
4. Jautājumos, kurus detalizēti regulē citi Skolas iekšējie normatīvie akti, piemēro attiecīgo kārtību. Šie noteikumi nedublē tajos noteikto procesu.
5. Skolā atsevišķi ir noteikta izglītojamo uzņemšanas kārtība, pārcelšanas nākamajā klasē, pēcpārbaudījumu noteikšanas un atskaitīšanas kārtība, mācību sasniegumu vērtēšanas kārtība, bērnu tiesību aizsardzības kārtība, bērnu sūdzību iesniegšanas un izskatīšanas kārtība, digitālo ierīču lietošanas kārtība, Ētikas kodekss, kā arī drošības noteikumi un instrukcijas.
II. Izglītojamā tiesības
6. saņemt kvalitatīvu profesionālās ievirzes vai interešu izglītību atbilstoši Skolas īstenotajai izglītības programmai;
7. mācību un audzināšanas procesā izteikt un aizstāvēt savas domas un uzskatus, neaizskarot citu personu cieņu, godu un tiesības;
8. saņemt cieņpilnu, vienlīdzīgu un taisnīgu attieksmi neatkarīgi no personiskajām īpašībām vai citiem apstākļiem;
9. mācību procesā noteiktajā kārtībā izmantot Skolas telpas, mūzikas instrumentus, inventāru, mācību līdzekļus, digitālos resursus un citus Skolas resursus;
10. saņemt informāciju par mācību procesa organizāciju, vērtēšanas prasībām, saviem mācību sasniegumiem un iespējām tos uzlabot atbilstoši Skolas vērtēšanas kārtībai;
11. uz dzīvībai un veselībai drošiem apstākļiem Skolā un tās organizētajos vai atbalstītajos pasākumos, kā arī uz pirmo palīdzību normatīvajos aktos noteiktajā kārtībā;
12. uz personisko mantu aizsardzību Skolā;
13. saņemt atbalstu, ja izglītojamais saskaras ar vardarbību, ņirgāšanos, diskrimināciju, apdraudējumu, konfliktu vai citu bērna tiesību aizskārumu;
14. iesniegt sūdzību vai ziņojumu mutvārdos, rakstveidā vai elektroniski atbilstoši Skolas bērnu sūdzību iesniegšanas un izskatīšanas kārtībai, tostarp vērsties pie jebkura Skolas darbinieka bez pienākuma to darīt ar likumiskā pārstāvja starpniecību;
15. piedalīties Skolas dzīvē, pasākumos un izglītības procesa pilnveidē atbilstoši vecumam, interesēm un Skolas noteiktajai kārtībai.
III. Izglītojamā pienākumi
16. ievērot Skolas nolikumu, šos noteikumus un citus Skolas iekšējos normatīvos aktus, ar kuriem izglītojamais ir iepazīstināts;
17. godprātīgi piedalīties mācību procesā, savlaicīgi ierasties uz nodarbībām un pārbaudījumiem, pildīt pedagoga pamatotus norādījumus un mācību uzdevumus;
18. ar cieņu izturēties pret citiem izglītojamajiem, pedagogiem, darbiniekiem, apmeklētājiem un Skolas sadarbības partneriem;
19. nepieļaut emocionālu, fizisku, seksuālu vai cita veida vardarbību, pazemošanu, draudus, ņirgāšanos, diskrimināciju vai apzinātu citas personas izstumšanu;
20. neapdraudēt savu vai citu personu veselību, drošību vai dzīvību;
21. saudzīgi izturēties pret Skolas telpām, mūzikas instrumentiem, inventāru, mācību līdzekļiem un citu personu mantu, kā arī nekavējoties ziņot darbiniekam par bojājumu, bīstamu situāciju vai nelaimes gadījumu;
22. ievērot tīrību, kārtību un higiēnas prasības;
23. ievērot Skolas Ētikas kodeksā noteiktos savstarpējās cieņas un profesionālās saziņas principus;
24. neizpaust un neizplatīt citu personu privātu vai konfidenciālu informāciju, attēlus, audio vai video ierakstus pretēji personas datu aizsardzības prasībām un Skolas noteiktajai kārtībai.
IV. Mācību procesa organizācija un kavējumi
25. Izglītojamais apmeklē nodarbības atbilstoši apstiprinātajam stundu sarakstam un pedagoga noteiktajam mācību darba plānojumam.
26. Izglītojamais uz nodarbību ierodas savlaicīgi un sagatavojies darbam, līdzi ņemot nepieciešamos mācību līdzekļus, notis, instrumentu vai citus pedagoga norādītos piederumus.
27. Ja izglītojamais nevar ierasties uz nodarbību, nepilngadīga izglītojamā likumiskais pārstāvis iespējami savlaicīgi informē Skolu E-klasē vai citā Skolas noteiktā saziņas kanālā.
28. Izglītojamais patvaļīgi neatstāj nodarbību. Ja veselības, drošības vai cita pamatota iemesla dēļ nodarbība jāpārtrauc, par to informē pedagogu vai citu Skolas darbinieku.
29. Starp nodarbībām izglītojamais uzturas Skolas telpās un teritorijā tā, lai netraucētu citu izglītojamo mācību procesu, ievērojot pedagogu un darbinieku norādījumus.
30. Mācību sasniegumu vērtēšanu, vērtējumu uzlabošanu, pēcpārbaudījumus, pārcelšanu un atskaitīšanu regulē attiecīgās Skolas iekšējās kārtības.
V. Uzvedība, savstarpējā cieņa un Skolas vide
31. Skolā, tās teritorijā un Skolas pasākumos izglītojamais ievēro pieklājīgas uzvedības normas, netraucē mācību procesu un ar savu rīcību neapdraud citu personu tiesības un intereses.
32. Skolas telpās ievēro klusumu un mācību procesam atbilstošu skaņas līmeni, īpaši gaiteņos pie mācību telpām un koncertu vai pārbaudījumu norises laikā.
33. Mūzikas instrumentus, skaņu aparatūru, datortehniku un citu Skolas inventāru izmanto tikai tam paredzētajam mērķim un atbilstoši pedagoga vai atbildīgā darbinieka norādījumiem.
34. Bez pedagoga vai atbildīgā darbinieka atļaujas nav atļauts pārvietot, izjaukt, regulēt vai izmantot Skolas instrumentus, aparatūru un inventāru tādā veidā, kas var radīt bojājumus vai apdraudējumu.
35. Par pamanītu instrumenta, inventāra vai telpu bojājumu izglītojamais nekavējoties informē pedagogu vai citu Skolas darbinieku.
36. Izglītojamais rūpējas par savām personiskajām mantām un instrumentu; par mantas pazušanu, bojājumu vai zādzību nekavējoties ziņo Skolas darbiniekam.
VI. Digitālo ierīču lietošana
37. Digitālo ierīču lietošanu Skolā regulē Skolas digitālo ierīču lietošanas kārtība.
38. Pirmsskolas vecuma un 1.–9. klases izglītojamajiem mobilā tālruņa lietošana Skolā ir aizliegta, izņemot gadījumus, kad pedagogs ir atļāvis to izmantot izglītības procesā vai ierīces lietošana nepieciešama veselības, atbalsta vai drošības vajadzībām atbilstoši Skolas noteiktajai kārtībai.
39. Mācību vajadzībām ar pedagoga atļauju digitālo ierīci var izmantot, piemēram, metronomam, skaņotājam, digitālajām notīm, audio vai video materiāliem un specializētām mūzikas mācību lietotnēm.
40. Bez pedagoga atļaujas aizliegts fotografēt, filmēt vai veikt audioierakstus mācību procesa laikā. Atļauta ieraksta gadījumā ievēro personas datu aizsardzības prasības un attiecīgajai datu apstrādei piemērojamo tiesisko pamatu.
41. Digitālo ierīci nedrīkst izmantot tā, lai traucētu mācību procesu, aizskartu citas personas tiesības vai izplatītu pazemojošu, vardarbīgu, konfidenciālu vai prettiesisku saturu.
VII. Drošība, bīstamas vielas un priekšmeti
42. Skolā, tās teritorijā un Skolas organizētajos vai atbalstītajos pasākumos aizliegts iegādāties, ienest, lietot, glabāt, izplatīt vai pamudināt lietot atkarību izraisošas vielas, kā arī ienest vai izmantot ieročus, munīciju, speciālos līdzekļus un citus priekšmetus vai vielas, kas apdraud vai var apdraudēt personu drošību, veselību vai dzīvību.
43. Ja izglītojamā rīcībā ir informācija vai pamatotas aizdomas par bīstamu vielu vai priekšmetu atrašanos pie cita izglītojamā, viņš nekavējoties informē Skolas direktoru, direktora pilnvarotu personu vai, ja nepieciešama tūlītēja rīcība, jebkuru Skolas darbinieku.
44. Izglītojamā personīgo mantu uzrādīšanu un pārbaudi, kā arī pārvietošanās ierobežošanu drīkst veikt tikai Skolas direktors vai viņa pilnvarota persona normatīvajos aktos noteiktajā kārtībā.
45. Izglītojamais ievēro Skolas drošības noteikumus un instrukcijas, tostarp ugunsdrošības, elektrodrošības, pirmās palīdzības, evakuācijas, ceļu satiksmes, pasākumu un citu ar konkrēto situāciju saistīto drošības prasību norādījumus.
VIII. Rīcība vardarbības, ņirgāšanās vai cita apdraudējuma gadījumā
46. Ja izglītojamais saskata draudus savai vai citas personas drošībai, tostarp vardarbību vai ņirgāšanos, viņš iespējami ātri pārtrauc atrašanos bīstamajā situācijā, ja to var izdarīt droši, un nekavējoties informē jebkuru Skolas darbinieku.
47. Ja nepieciešama neatliekama palīdzība un tas ir iespējams, izglītojamais vai darbinieks izsauc operatīvos dienestus pa tālruni 112.
48. Izglītojamais drīkst vērsties pēc palīdzības pie specialitātes pedagoga, jebkura cita pedagoga, direktora vietnieka, direktora vai cita Skolas darbinieka. Ziņot par iespējamu pārkāpumu var arī atbilstoši Skolas bērnu sūdzību iesniegšanas un izskatīšanas kārtībai.
49. Skola vardarbības, ņirgāšanās, bērna tiesību pārkāpuma vai cita apdraudējuma gadījumā rīkojas saskaņā ar Bērnu tiesību aizsardzības likumu, Ministru kabineta noteikumiem Nr. 474 un Skolas bērnu tiesību aizsardzības kārtību.
50. Skola nodrošina, ka izglītojamais netiek sodīts vai pakļauts nelabvēlīgām sekām tikai tādēļ, ka labticīgi ziņojis par iespējamu pārkāpumu vai lūdzis palīdzību.
IX. Skolas pasākumi, koncerti, konkursi un citas aktivitātes
51. Skolas organizētajos vai atbalstītajos koncertos, konkursos, festivālos, meistarklasēs, izbraukumos un citās aktivitātēs izglītojamais ievēro šo noteikumu, konkrētā pasākuma drošības noteikumu un atbildīgā pedagoga norādījumu prasības.
52. Izglītojamais pasākumos uzvedas tā, lai neradītu apdraudējumu sev vai citiem un ar savu rīcību nekaitētu Skolas profesionālajai videi un reputācijai.
53. Izglītojamais nepamet pasākuma vietu vai grupu bez atbildīgā pedagoga atļaujas, ja pasākuma organizācija paredz pedagoga uzraudzību.
54. Par veselības traucējumiem vai citiem apstākļiem, kuru dēļ pasākuma laikā nepieciešama īpaša uzmanība, nepilngadīga izglītojamā likumiskais pārstāvis rakstveidā informē Skolu normatīvajos aktos noteiktajā kārtībā.
X. Likumisko pārstāvju tiesības, pienākumi un iesaiste
55. Izglītojamā likumiskajam pārstāvim ir tiesības saņemt informāciju par bērna mācībām un audzināšanu, iepazīties ar Skolas iekšējiem normatīvajiem aktiem un sniegt priekšlikumus izglītības procesa pilnveidei.
56. Likumiskais pārstāvis sadarbojas ar Skolu, ievēro Skolas iekšējās kārtības noteikumus, vispārējās uzvedības un ētikas normas un respektē izglītojamo, pedagogu un citu personu tiesības un intereses.
57. Likumiskais pārstāvis savlaicīgi informē Skolu par bērna veselības stāvokli un citiem apstākļiem, kas var būtiski ietekmēt izglītības procesu vai būt nozīmīgi tajā iesaistīto personu drošībai.
58. Vardarbības, ņirgāšanās, konflikta vai cita bērna tiesību aizskāruma gadījumā likumiskais pārstāvis sadarbojas ar Skolu situācijas noskaidrošanā, piedalās sarunās un atbalsta pasākumu īstenošanā, ja Skola to pamatoti lūdz un tas atbilst bērna labākajām interesēm.
59. Likumiskais pārstāvis atturas no tiešas konflikta risināšanas ar citiem bērniem vai viņu likumiskajiem pārstāvjiem Skolas teritorijā, ja šāda rīcība var radīt spriedzi, apdraudējumu vai aizskart bērna tiesības; šādos gadījumos jautājumu risina sadarbībā ar Skolu.
60. Likumiskais pārstāvis ievēro konfidencialitāti un neizplata informāciju par citiem bērniem, ģimenēm vai Skolas darbiniekiem ārpus tiesiski pamatota apjoma.
XI. Rīcība noteikumu neievērošanas gadījumā
61. Rīcībai noteikumu neievērošanas gadījumā jābūt samērīgai, bērna vecumam, briedumam, situācijas apstākļiem un pārkāpuma raksturam atbilstošai, prioritāri izmantojot pedagoģiskus un atbalsta pasākumus.
62. Atkarībā no situācijas var piemērot: mutisku atgādinājumu vai aizrādījumu; individuālu pārrunu ar izglītojamo; likumiskā pārstāvja informēšanu; situācijas dokumentēšanu; pārrunu ar administrāciju; individuāla atbalsta plāna izstrādi; atbalsta speciālista vai kompetentas institūcijas piesaisti.
63. Ja izglītojamais apdraud savu vai citu personu drošību, veselību vai dzīvību, Skola nekavējoties veic normatīvajos aktos paredzētos drošības pasākumus, tostarp vajadzības gadījumā nodrošina izglītības programmas apguvi citā telpā vai citā laikā un sadarbību ar likumisko pārstāvi, dibinātāju un kompetentajām institūcijām.
64. Atkārtotu vai būtisku pārkāpumu gadījumā, ja pedagoģiskie un atbalsta pasākumi nav devuši rezultātu, Skola var lemt par turpmāko rīcību atbilstoši normatīvajiem aktiem un Skolas pārcelšanas, pēcpārbaudījumu noteikšanas un atskaitīšanas kārtībai.
65. Par iespējamu bērna tiesību pārkāpumu vai vardarbību pret bērnu Skola rīkojas atbilstoši Skolas bērnu tiesību aizsardzības kārtībai un normatīvajos aktos noteiktajam ziņošanas pienākumam.
XII. Iepazīstināšana ar noteikumiem
66. Izglītojamos ar šiem noteikumiem iepazīstina grupu stundu pedagogi ne vēlāk kā triju nedēļu laikā pēc katra mācību gada sākuma. Izglītojamos, kuri attiecīgajā termiņā nav iepazīstināti grupu stundā vai neapmeklē grupu stundas, ar noteikumiem iepazīstina direktora noteikts pedagogs.
67. Izglītojamais, izņemot pirmsskolas vecuma bērnu, atbilstoši savām spējām un prasmēm iepazīšanos ar noteikumiem apliecina ar parakstu un datumu attiecīgās grupas žurnāla iepazīstināšanas lapā vai ar identifikāciju Skolas elektroniskajā žurnālā.
68. Skola nodrošina noteikumu pieejamību izglītojamajiem, darbiniekiem un likumiskajiem pārstāvjiem, tostarp ievietojot tos E-klasē un pēc nepieciešamības Skolas tīmekļvietnē.
69. Nepilngadīgo izglītojamo likumiskos pārstāvjus ar noteikumiem iepazīstina, nosūtot informāciju E-klasē un nodrošinot iespēju iepazīties ar noteikumu pilnu tekstu.
XIII. Noslēguma jautājumi
70. Šie noteikumi stājas spēkā ar to apstiprināšanas dienu.
71. Ar šo noteikumu spēkā stāšanos spēku zaudē 2025. gada 29. maijā apstiprinātie Liepājas Karostas mūzikas skolas Izglītojamo iekšējās kārtības noteikumi.
72. Noteikumus pārskata pēc nepieciešamības, īpaši, ja mainās ārējais normatīvais regulējums, Skolas iekšējie normatīvie akti vai darba organizācija.
73. Par noteikumu ievērošanas uzraudzību atbild Skolas direktors un viņa noteiktās atbildīgās personas savas kompetences ietvaros.

